text: Burger King udsat for røveri
  16 april 2012 kl. 08.12
  En Burger King-restaurant i Vejle var kort før midnat lørdag udsat for et væbnet røveri.
  Burger King på Horsensvej i Vejle blev sent lørdag udsat for et væbnet røveri.
  To unge mænd bevæbnet med knive forlangte penge.
  De fik udleveret ca. 30.000 kr., skriver Vejle Amts Folkeblad.
  De var begge maskerede.
  Efter røveriet forsvandt tyvene, muligvis i en sølvgrå VW Passat.
  Politiet beskriver røverne således:
  Den ene røver er 15-20 år og spinkel af bygning. Han bar en turkis hættetrøje med snore ved halsen og en påskrift på højre side af brystet. Han havde sorte bukser på og bar grønne handsker - muligvis af plastik - og var maskeret med en sort nylonstrømpe.
  Den anden røver er der ingen alder på. Han bar en sort North Face jakke, sorte bukser med hvid aftegning og grå slidte kondisko.
  